Furuset gir opp satsingen – trekker seg fra 1. divisjon
En gang var de kongene av norsk ishockey. Nå er det slutt. Med spillere som Ole Eskild Dahlstrøm og Petter Salsten vant Furuset sitt siste NM-gull i 1990. Erkerivalen Vålerenga ble slått 3–0 i kamper etter en finalefest som inneholdt hele 19 Furuset-mål (8–3, 5–3 og 6–2). De siste årene har vært alt annet enn en fest for Oslo-klubben med syv NM-gull og fire seriemesterskap. Furuset forsvant fra eliteserien for 15 år siden. Etter to redningsaksjoner på like mange sesonger, er det nå over. Furuset må gi opp satsingen som følge av økonomiske problemer. Det melder nitten.no «Anstrengt økonomi og trangt sponsormarked gjorde at styret anbefalte å ikke gå på en ny sesong i 1. divisjon, noe årsmøtet tok til følge». Det melder Furuset Ishockey Elite i en pressemelding signert styreleder Tom R. Mehlum. – Vi har måttet drive med ekstremt trange rammer. I stedet for å bruke tiden min som styreleder til å bygge organisasjon, måtte jeg også jakte penger, sier Mehlum til nitten.no. Høsten 2024 vil ikke Furuset lenger være et av åtte lag på nivå to. – Jeg er helt åpen og ærlig på at det er blodtøft å drive, sier Mehlum videre.
Furuset Ishockey må gi opp satsingen grunnet økonomiske problemer Klubben vant sitt siste NM-gull i 1990 og har totalt syv NM-gull og fire seriemesterskap Forsvant fra eliteserien for 15 år siden «Anstrengt økonomi og trangt sponsormarked» førte til at styret anbefalte å ikke fortsette i 1. divisjon Styreleder Tom R. Mehlum uttaler at det er blodtøft å drive klubben